b'\n_START_ARTICLE_\nJ\xc3\xbcrgen Ovens\n_START_PARAGRAPH_\nJ\xc3\xbcrgen Ovens (ogs\xc3\xa5 Jurriaen og Ofens) (f\xc3\xb8dt 1623 i T\xc3\xb8nning, d\xc3\xb8d 9. desember 1678 i Friedrichstadt) var en maler av den hollandske skole, som blant annet virket i Gottorp p\xc3\xa5 1600-tallet.\n_START_SECTION_\nBakgrunn\n_START_PARAGRAPH_\nHan var s\xc3\xb8nn av landmann og r\xc3\xa5dsherre Ove Broders i T\xc3\xb8nning og Agneta Ovens. Fra 1640 var han i Nederlandene, trolig som elev hos Rembrandt, hvor han ogs\xc3\xa5 ble p\xc3\xa5virket av arbeider fra B. van der Helst, Lievens, Nic. Maas og Anthonis van Dyck.\n_START_SECTION_\nKunsterkarriere\n_START_PARAGRAPH_\nHan ble kjent som en dyktig portrettmaler, og i 1650 brakte dette ry ham i forbindelse med hertugen av Gottorp, for hvem han malte en rekke portretter. _NEWLINE_I anledning av Karl X Gustav av Sveriges giftem\xc3\xa5l med Hedvig Eleonora av Holstein-Gottorp, fulgte Ovens med til Stockholm, hvor han blant annet malte tre store bilder fra bryllupsfestlighetene. Da krigen mellom Sverige og Danmark-Norge br\xc3\xb8t ut i 1657, flyttet han tilbake til Amsterdam hvor han malte portretter i de fornemme kretser, og fikk tildelt flere dekorative oppgaver ved utsmykningen av byens r\xc3\xa5dhus (n\xc3\xa5 Kongeslottet). _NEWLINE_I 1663 vente han p\xc3\xa5 hertug Christian Albrecht av Holstein-Gottorps oppfordring tilbake til Friedrichstadt og malte der 11 store bilder av Holsten og de nordiske rikers historie, deriblant Christian Is apoteose. Dertil kom portretter, flere av den danske kongegamilies medlemmer, allegorier og alterbilder som den ber\xc3\xb8mte  Den bl\xc3\xa5 Madonna i Slesvig domkirke. Han malte ogs\xc3\xa5 alterbildet i Sankt-Christophorus-kirken i Friedrichstadt, hvor han ligger begravet.  _NEWLINE_Ovens giftet seg i 1652 med den rike Maria Martens von Mehring, og etterlot seg datteren Catharina. Det lykkedes ham \xc3\xa5 samle seg en stor formue dels ved giftem\xc3\xa5l og kunsthandel, dels ved sin kunst som oppn\xc3\xa5dde h\xc3\xb8ye priser. Huset hans i Friedrichsstadt ble m\xc3\xb8tested for fyrster og diplomater, og han inntok en sentral posisjon i hertugd\xc3\xb8mmene, blant annet som kunsthandler og agent for hertugen. Hans tilknytning til Danmark best\xc3\xa5r prim\xc3\xa6rt i det politiske unders\xc3\xa5ttsforhold.'